**НАЦРТ**



РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

**ОПШТИНА ИРИГ**

**СКУПШТИНА ОПШТИНЕ**

**Број:**

**Датум: \_\_.\_\_.2025. године**

И Р И Г

На основу члана 46. Закона о планирању и изградњи („Службени гласник РС“ бр. 72/2009, 81/2009 - испр., 64/2010 - одлука УС, 24/2011, 121/2012, 42/2013-одлука УС, 50/2013 - одлука УС, 98/2013-одлука УС, 132/2014, 145/2014, 83/2018, 31/2019, 37/2019-др. закон, 9/2020, 52/2021 и 62/2023) и члана 40. Статута Општине Ириг („Службени лист општина Срема“ број 10/2019), Скупштина општине Ириг, по прибављеном позитивном мишљењу Комисије за планове општине Ириг од 14.03.2025. године, на седници одржаној дана \_\_\_\_\_\_\_\_\_\_\_\_\_\_\_\_\_\_ 2025. године доноси

**О Д Л У К У**

 **О ИЗРАДИ ИЗМЕНА И ДОПУНА**

**ПЛАНА ДЕТАЉНЕ РЕГУЛАЦИЈЕ ДЕЛА ВИКЕНД ЗОНЕ 5.13 У ОПШТИНИ ИРИГ**

Члан 1.

Приступа се изради Измена и допуна Плана детаљне регулације дела викенд зоне 5.13 у општини Ириг („Службени лист општина Срема“, број 5/24) (у даљем тексту: Измена и допуна Плана).

Члан 2.

Овом одлуком утврђује се оквирна граница обухвата Измена и допуна Плана, а коначна граница обухвата утврдиће се у току израде Нацрта Измена и допуна Плана.

Изменамa и допунамa Плана, у катастарској општини Ириг, обухваћени су следеће катастарске парцеле број 953, 952, 951, 1403, 1404, 1405, 1406, 1397/4, 1362/1, 1361/1, 1367/1, 1363, 1366, 1364, 1365, 1360/1, 1357/1, 1356, 1354/1, 1355/1, 1407, 1351, 1352/2, 1352/1, 1349, 1342, 1343, 1348, 1344, 1350, 1347, 1346, 1345, 1324, 1323/1, 1322/1, 1325/1, 1325/2, 1325/3, 1326/1, 1326/2, 1326/6, 1341, 1340, 1339, 1338, 1337, 1336, 1335, 1334, 1333, 1327/1, 1328/1. и делови катастарских парцела број: 9744, 9748, и 957.

Предметна локација се налази у катастарској општини Ириг.

Укупна површина подручја обухваћеног оквирном границом обухвата Измена и допуна Плана износи око 14,17 hа.

Графички приказ границе обухвата планског подручја је саставни део ове Одлуке.

Члан 3.

Услови и смернице од значаја за израду Измена и допуна Плана дати су планским документом вишег реда: Просторним планом општине Ириг („Службени лист општина Срема, бр. 31/21, 38/21-исправка, 38/22-исправка, 29/23-исправка).

Члан 4.

Планирање, коришћење, уређење и заштита простора у обухвату Измена и допуна Плана засниваће се на принципима одрживог просторног развоја, заштите природних и створених вредности, заштите животне средине, као и усклађеног развоја са суседним подручјима и просторно-функционалне интегрисаности и повезивања са окружењем.

Члан 5.

Измене и допуне Плана су циљане и односе се на:

* проширење границе подручја обухвата Измена и допуна Плана у катастарској општини Ириг, северозападно од насеља Ириг за потребе изградње агротуристичког комплекса са пратећим садржајима;
* дефинисање коридора приступних саобраћајних површина до планираних садржаја;
* дефинисање услова за изградњу неопходних инфраструктурних мрежа и објеката;
* дефинисање услова и мера за заштиту подручја обухвата.

Члан 6.

Концептуални оквир планирања, коришћења, уређења и заштите планског подручја подразумева оптимално коришћење постојећих потенцијала подручја, редефинисање планираних намена, заштиту подручја и усклађивање са потребама корисника простора.

Структуру основних намена простора и коришћења земљишта у обухвату Измена и допуна Плана чиниће грађевинско земљиште изван грађевинског подручја и пољопривредно земљиште

Члан 7.

Ефективан рок за израду Нацрта Измена и допуна Плана је 4 (четири) месеца, од дана достављања Обрађивачу програмског задатка, овереног катастарско-топографског плана, услова за уређење простора од органа, организација и предузећа који су Законом овлашћени да их утврђују и других података од значаја за израду Измена и допуна Плана.

Члан 8.

Носилац израде Измена и допуна Плана је Одељење за просторно планирање, урбанизам, грађевинске и имовинско правне послове Општинске управе општине Ириг.

Средства за израду Измена и допуна Плана обезбеђује Инвеститор.

Обрађивач Измена и допуна Плана је Јавно предузеће за просторно и урбанистичко планирање и пројектовање „Завод за урбанизам Војводине“ Нови Сад, Железничка број 6/III.

Члан 9.

Измене и допуне Плана спроводиће се **по скраћеном поступку** којим се подразумева да се не спроводи поступак раног јавног увида, на начин да се израђује нацрт измена и допуна планског документа, као и да се спроводи поступак јавног увида у трајању од најмање 15 дана.

Излагање Измена и допуна Плана на јавни увид оглашава се у дневном и локалном листу, када ће се објавити подаци о времену и месту излагања Измена и допуна Плана на јавни увид, о начину на који заинтересована правна и физичка лица могу доставити примедбе на Измене и допуне Плана, као и друге информације које су од значаја за јавни увид.

Јавни увид обавиће се излагањем Нацрта Плана у трајању од 15 дана, у згради општине Ириг, Војводе Путника број 1 и путем интернет странице општине: [www.irig.rs](http://www.irig.rs)

Члан 10.

Саставни део ове Одлуке је Одлука да се не спроводи поступак стратешке процене утицаја на животну средину Измена и допуна Плана детаљне регулације дела викенд зоне 5.13 у општини Ириг на животну средину, које је донело Одељење за просторно планирање, урбанизам, грађевинске и имовинско- правне послове Општинске управе Ириг, под редним бројем 001237793 2025 08464 004 003 350 136, од дана 04.04.2025. године.

Члан 11.

За потребе израде Измена и допуна Плана није потребно радити студију заштите непокретног културног добра.

Члан 12.

Измене и допуне Плана ће бити сачињене у 4 (четири) примерка у аналогном и 4 (четири) примерка у дигиталном облику, од чега ће по један примерак потписаних Измена и допуна Плана у аналогном облику и по један примерак Измена и допуна Плана у дигиталном облику чувати у својој архиви Обрађивач, а преостали примерци ће се чувати у надлежним службама општине.

Члан 13.

Ова Одлука ступа на снагу осмог дана од дана објављивања у „Службеном листу општина Срема“.

**ПРЕДСЕДНИК**

**Томислав Станојчев**

**Графички део Одлуке**

